
Capitolul I

PREZENTARE GENERALĂ


Obiectivul prezentului studiu de oportunitate îl constituie fundamentarea delegării gestiunii  serviciilor publice de administrare a domeniului public – activitatea de reparații și întreținere a străzilor, aleilor , trotuarelor și podurilor pe raza municipiului Timişoara.


Serviciile de administrare a domeniului public sunt reglementate de O.G. nr.71/2002 privind organizarea şi funcţionarea serviciilor publice de administrare a domeniului public şi privat de interes local, cu modificările şi completările ulterioare. Această lege se completează cu prevederile Legii nr.51/2006 a serviciilor comunitare de utilităţi publice, care constituie dreptul comun în materie, republicată și actualizată.


Potrivit de art.2 lit.a din O.G. nr.71/2002, serviciile de administrare a domeniului public sunt definite ca reprezentând „totalitatea acţiunilor şi activităţilor edilitar-gospodăreşti prin care se asigură administrarea, gestionarea şi exploatarea bunurilor din domeniul public şi privat al unităţilor administrativ-teritoriale, altele decât cele date, potrivit legii, în administrarea altor servicii publice locale”. Acestea sunt destinate satisfacerii unor nevoi ale comunităţii locale, contribuie la ridicarea gradului de civilizaţie şi confort al acestora şi grupează activităţi edilitar-gospodăreşti şi acţiuni de utilitate şi interes public local, având ca obiect, printre altele, şi „construirea, modernizarea, exploatarea și întreținerea străzilor, drumurilor, podurilor, viaductelor, a pasajelor rutiere și pietonale, subterane și supraterane”, conform art.3 alin.1 lit. a din O.G. nr.71/2002.

Conform normativelor în vigoare lucrările de întreținere și reparații a străzilor necesită a fi permanente astfel încât să se mențină starea de viabilitate a  rețelei de drumuri locale. Aceste lucrări trebuie realizate la termene adecvate în condiții tehnice și economice corespunzătoare, care să asigure confortul și siguranța circulației pentru toate categoriile de vehicule reglementate prin lege. Lucrările de întreținere și reparații drumuri trebuie să asigure cerințele unei circulații în siguranță și confort și la finele duratei normale de funcționare.

Prezentul studiu de oportunitate are ca scop justificarea delegării gestiunii şi stabilirea de repere oportune, menite să asigure executarea unor servicii/lucrări de întreținere și reparații drumuri de calitate, de care va beneficia populaţia din Municipiul Timişoara.

Capitolul II

SITUAŢIA ACTUALĂ A GESTIUNII ACTIVITĂŢII DE ÎNTREȚINERE ȘI REPARARE A DRUMURILOR ȘI PODURILOR PE RAZA MUNICIPIULUI TIMIŞOARA

Municipiul Timișoara are în administrare o rețea stradală de 1.255 de străzi. 


Lungimea totală a străzilor Municipiului Timișoara este de 655 km:

· 2,65 km / străzi de categoria I (magistrale care asigură preluarea fluxurilor majore ale orașului pe direcția drumului național ce traversează orașul sau pe direcția principală de legătură cu acest acces);
· 56,8 km – străzi de categoria II (de legătură care asigură circulația în zonele funcționale și de locuit)

· 540,15 km – străzi de categoria III (colectoare, care preiau fluxurile de trafic din zonele funcționale și le dirijează spre străzile de legătură sau magistrale);

· 55,4 km – străzi de categoria IV (de folosință locală, care asigură accesul la locuințe și pentru servicii curente sau ocazionale, în zonele cu trafic intens).

La nivelul Municipiului Timișoara lucrările de artă aflate în administrare sunt:

1. Pasarela Gelu                                         17. Pasarela Cezar Boliac
2. Podul Iuliu Maniu (Muncii)                   18. Pasarela Ghiroda Noua
3. Podul Eroilor

4. Podul General Ion Dragalina

5. Podul Metalic pentru pietoni
6. Podul Tineretii
7. Podul Mihai Viteazul

8. Podul Michelangelo

9. Pasarela Îndrăgostiților

10. Podul Decebal

11. Podul Dacilor

12. Podul Andrei Șaguna

13. Pasaj Superior Calea Șagului

14. Pasaj Michelangelo

15. Pasaj Superior Slavici-Polonă

16. Pasaj 16 Decembrie
a) Soluții identificate pentru administrarea eficientă a rețelei stradale și lucrărilor de artă 
Autoritatea administrației publice locale are obligația întreținerii în permanență a domeniului public și privat aflat în administrare.  Dezvoltarea și reabilitarea infrastructurii rutiere ar trebui să reprezinte o prioritate, întrucât aceasta conduce la o dezvoltare economică durabilă, dinamică și competitivă a municipiului.
O administrare eficientă a fondurilor publice pentru realizarea lucrărilor aferente drumurilor și podurilor, nu poate avea rezultate pozitive, decât prin identificarea precisă a obiectivelor ce trebuiesc atinse atât pe termen scurt cât și pe termen mediu și lung. 

Ca urmare, pentru drumurile care au fost modernizate în ultimii 10 ani, apare imperioasă activitatea de întreținere și reparare în vederea menținerii lor la un nivel de serviciu corespunzător și funcțional.

Realizarea acestui serviciu al întreținerii și reparării drumurilor, presupune alocarea anuală a unor sume însemnate de la bugetul local, eforturi susținute pentru urmărirea în execuție  a lucrărilor, urmărirea comportării în perioada de garanție și postgaranție a acestora, urmărirea în timp a apariției degradărilor și luarea măsurilor de reparare a lor. 
În acest context, având în vedere starea actuală și ținând cont de numărul mare de locuitori și a numărului mare de autovehicule, autoritatea publică locală consideră că realizarea lucrărilor de întreținere și reparații pe întreaga rețea stradală este o prioritate, deoarece trama stradală este degradată: atât datorită solicitării dinamice, a factorilor climaterici, cât și datorită intervențiilor , a lucrărilor de extindere ale utilităților publice ( rețelelor de gaz, apă și canal, electrice, termoficare , telefonie) situate în carosabil și trotuare.  
b) Obiective
Prin modul de organizare și desfășurare a activităților specifice serviciului de întreținere și reparare a drumurilor locale, se urmărește să se asigure realizarea următoarelor obiective:
a)administrarea, repararea, întreținerea și exploatarea rețelei stradale de pe raza municipiului Timișoara pe bază de indicatori de performanță cu respectarea procedurilor tehnice de execuție pentru lucrări de întreținere, reparații curente;

b) creșterea capacității de preluare a traficului ;
c) îmbunătățirea condițiilor de deplasare pentru vehicule;

d) creșterea gradului de siguranță a participanților la traficul pe drumurile publice;
e) reducerea cheltuielilor de transport în funcție de calitatea carosabilului;
f) dezvoltarea durabilă a serviciului;

g) profesionalism in prestarea serviciilor;

h) reducerea costurilor;
i) eficiența utilizării fondurilor publice

î) creșterea calității vieții cetățenilor, prin susținerea dezvoltării economice a municipiului Timișoara în principal prin stimularea mecanismelor economiei de piață în scopul atragerii investițiilor profitabile pentru comunitatea locală.
În acest sens, sunt propuse tipurile  de activităţi prezentate în Anexa 2, atașată prezentului studiu.
Capitolul III

CADRUL LEGAL

Cadrul legal privind modalitatea de gestiune a serviciului public de administrare a drumurilor și străzilor este următorul:

În baza prevederilor Legii nr.215/2001 a administraţiei publice locale şi ale O.G. nr.71/2002 organizarea şi reglementarea serviciilor de administrare a domeniului public şi privat constituie dreptul exclusiv al autorităţilor administraţiei publice locale.


Consiliul Local, în exercitarea acestui drept, are posibilitatea de a adopta hotărâri care să asigure funcţionarea corespunzătoare a serviciilor de administrare a domeniului public şi privat al unităţii administrativ-teritoriale.

Potrivit art.10 din O.G. nr.71/2002 şi art.22 alin.(2) din Legea nr.51/2006, gestiunea serviciilor de utilităţi publice, respectiv a serviciului de administrare a domeniului public, se organizează şi se realizează în următoarele modalităţi:

a) gestiune directă;

b) gestiune delegată.

Alegerea formei de gestiune se face prin hotărâre a Consiliului Local, iar potrivit prev. art.10 alin.(3) din O.G. nr.71/2002, desfăşurarea activităţilor specifice oricărui serviciu de utilităţi publice, indiferent de forma de gestiune aleasă, se realizează pe baza unui regulament al serviciului şi a unui caiet de sarcini, elaborate şi aprobate de autorităţile administraţiei publice locale, în conformitate cu regulamentul-cadru şi cu caietul de sarcini-cadru ale serviciului.
Conform prevederilor Legii nr.215/2001 a administraţiei publice locale şi ale O.G. nr.71/2002, organizarea si reglementarea serviciilor de administrare a domeniului public şi privat constituie dreptul exclusiv al autorităţilor administraţiei publice locale.

In exercitarea acestui drept, Consiliul Local are posibilitatea de a alege  și de a hotărî modalitatea pentru gestiunea serviciilor de utilități pubice astfel încât să asigure funcţionarea corespunzătoare a serviciilor de administrare a domeniului public şi privat al unităţii administrativ-teritoriale.

Gestiunea directă este modalitatea de gestiune în care autoritățile deliberative și executive, în numele unităților administrativ-teritoriale pe care le reprezintă, își asumă și exercită nemijlocit toate competențele și responsabilitățile ce le revin potrivit legii cu privire la furnizarea/prestarea serviciilor de utilități publice, respectiv la administrarea, funcționarea și exploatarea sistemelor de utilități publice aferente acestora.
Astfel, pentru exploatarea eficientă a activităţilor edilitar-gospodăreşti care compun serviciul de administrare a domeniului public şi privat, autoritatea publică locală răspunde de organizarea, finanţarea, gestiunea şi controlul activităţii, având însă posibilitatea de a încredinţa sarcinile şi responsabilităţile proprii cu privire la gestiunea propriu-zisă a serviciului,  unor operatori prestatori de servicii de utilități publice.
Potrivit art. 28 alin. (2^1) din Legea nr. 51/2006, republicată și actualizată, în cazul gestiunii directe autoritățile deliberative ale unităților administrativ-teritoriale au posibilitatea încredințării, unui operator de drept privat, gestiunea serviciilor de utilități publice sau a uneia ori  mai multor activități din sfera acestor servicii. 

Potrivit aceluiași articol , în cazul gestiunii directe autoritățile deliberative ale unităților administrativ-teritoriale pot încredința gestiunea serviciilor de utilități publice prin atribuirea directă a contractului de delegare a gestiunii, cu respectarea următoarelor condiții cumulative ce trebuie îndeplinite atât la data atribuirii contractului de delegare a gestiunii, cât și pe toată durata acestui contract:
a) unitățile administrativ-teritoriale membre ale unei asociații de dezvoltare intercomunitară cu obiect de activitate serviciile de utilități publice, în calitate de acționari/asociați ai operatorului regional, prin intermediul asociației, sau, după caz, unitatea administrativ-teritorială, în calitate de acționar/asociat unic al operatorului, prin intermediul adunării generale a acționarilor și al consiliului de administrație, exercită un control direct și o influență dominantă asupra deciziilor strategice și/sau semnificative ale operatorului regional/operatorului în legătură cu serviciul  furnizat/prestat, similar celui pe care îl exercită asupra structurilor proprii în cazul gestiunii directe;

b) operatorul regional, respectiv operatorul, după caz, desfășoară exclusiv activități din sfera furnizării/prestării serviciilor de utilități publice destinate satisfacerii nevoilor de interes public general ale utilizatorilor de pe raza de competență a unităților administrativ-teritoriale membre ale asociației, respectiv a unității administrativ-teritoriale care i-a încredințat gestiunea serviciului;
c) capitalul social al operatorului regional, respectiv al operatorului este deținut în totalitate de unitățile administrativ-teritoriale membre ale asociației, respectiv de unitatea administrativ-teritorială; participarea capitalului privat la capitalul social al operatorului regional/operatorului este exclusă.
În conformitate cu art. 28 alin. (2), litera b) din Legea nr. 51/2006, republicată și actualizată gestiunea directă se realizează prin intermediul unor operatori de drept public sau privat, fără aplicarea prevederilor Legii nr. 98/2016 privind achizițiile publice, Legii nr. 99/2016 privind achizițiile sectoriale și Legii nr. 100/2016 privind concesiunile de lucrări și concesiunile de servicii care pot fi societăți reglementate de Legea nr. 31/1990, republicată, cu modificările și completările ulterioare, cu capital social integral al unităților administrativ-teritoriale, înființate de autoritățile deliberative ale unităților administrativ-teritoriale respective.

În conformitate cu prevederile art. 23, alin.1, lit. a), teza a II-a, din Legea nr. 51/2006, republicată și actualizată, raporturile juridice dintre unitățile administrativ-teritoriale și operatori sunt reglementate prin intermediul unui contract denumit de delegare a gestiunii pentru operatorii prevăzuți la art. 28 alin. 2 lit. b) din același act normativ, în cazul gestiunii directe.

Societatea S.C. Drumuri Municipale Timișoara S.A., a fost înființată prin HCL Timișoara nr. 199/18.11.1997 privind reorganizarea Regiei Autonome Drumuri Municipale, în societate pe acțiuni, având ca acționar unic pe Consiliul Local al Municipiului Timișoara. 
Prin adresa nr. RE 2016-1927/09.09.2016 societatea S.C. Drumuri Municipale Timișoara S.A. declară că intră în categoria operatorilor vizați de art. 28, alin. 2, lit. b), prin intermediul cărora poate fi realizată gestiunea directă a serviciilor de utilități publice, respectiv administrarea, funcționarea și exploatarea sistemelor de utilități publice aferente acestora.

Noua formă de asumare prin contract de către un executant potent cu tehnicitate și experiență, a menținerii nivelului  tehnic din momentul contractării, pe întreaga durată acontractului, vine să răspundă dorințelor utilizatorilor. Aceștia doresc să aibă permanent o rețea de drumuri viabilă care asigură fluența traficului și condiții de siguranță.

Repararea și întreținerea străzilor, aleilor , trotuarelor și podurilor prin încredințarea de gestiune are ca scop menținerea funcționalității rețelei de străzi și poduri aflate în administrarea Consiliului Local al Municipiului Timișoara.

Prin acest contract de delegare de gestiune se urmărește realizarea activităților :
· executarea lucrărilor de întreținere și reparații a străzilor și podurilor de pe raza municipiului Timișoara;
· verificarea stării tehnice a străzilor și podurilor, identificarea și localizarea degradărilor produse în carosabil și remedierea operativă a acestora;

· creșterea eficienței lucrărilor de reabilitare și întreținere a străzilor și podurilor, prin adoptarea unor soluții, materiale și tehnologii performante;

· organizarea fronturilor de lucru, semnalizarea corespunzătoare a lucrărilor și adoptarea restricțiilor de circulație necesare desfășurării traficului în condiții de siguranță pe toată durata execuției lucrărilor de întreținere și reparații a străzilor și podurilor;

· urmărirea comportării drumurilor și podurilor în vederea asigurării exploatării normale a acestora;

În conformitate cu prevederile Ordonanței Guvernului nr. 71/2002 privind organizarea și funcționarea serviciilor  publice de administrare a domeniului public de interes local, autoritatea administrației publice locale, semnatară a contractului de delegare a gestiunii, își păstrează prerogativele privind adoptarea politicilor și strategiilor de dezvoltare a serviciilor de administrare a domeniului public și privat, respectiv a programelor de dezvoltare a infrastructurii edilitar-urbane, precum și dreptul  și obligația de a monitoriza și de a controla:

a) modul de respectare și de îndeplinire de către operator a obligațiilor contractuale asumate;

b) calitatea, cantitatea și eficiența serviciilor furnizate/prestate;

c) respectarea indicatorilor de performanță stabiliți în contractul de delegare a gestiunii;

d) respectarea procedurii de fundamentare, avizare și aprobare a prețurilor și tarifelor pentru serviciile prestate;

e) modul de administrare, exploatare, întreținere și menținere în funcțiune a infrastructurii edilitar-urbane încredințate prin contractul de delegare a gestiunii .

Capitolul IV

FEZABILITATEA GESTIUNII DIRECTE

4.1. Fezabilitatea tehnică

În 1 iunie 1959 a luat fiinta Serviciul de Drumuri ca unitate a Sfatului Popular Timisoara. 

În 21.03.1972 prin Decizia nr.277 a Comitetului Executiv al Consiliului Popular al Municipiului Timisoara, se înfiinteaza Santierul de Drumuri.

Santierul de Drumuri administreaza, modernizeaza, întretine şi exploateaza conform legii drumurile publice de interes local pe raza municipiului Timisoara.

Forma organizatorica a unitatii, între anii 1991 - 1998 a fost din data de 1 martie 1991 de Regie Autonoma, sub denumirea initiala de ”Santierul de Drumuri Municipale - R.A.” si apoi din 1 august 1994 ”Regia Autonoma de Drumuri Municipale Timisoara” prescurtat ”R.A. - S.D.M. Timisoara”, cu sediul în municipiul Timisoara, Str. Eternitatii, nr.45. 

Santierul de Drumuri era o unitate de interes local, cu personalitate juridica, desfasurandu-si activitatea în subordinea Primariei Municipiului Timisoara. R.A. - S.D.M. Timisoara avea ca obiect de activitate, administrarea, întretinerea si repararea strazilor si podurilor, modernizarea tramei stradale, lucrari de siguranta a circulatiei cu scopul asigurarii bunei desfasurari a traficului rutier si pietonal cat si a sporirii sigurantei circulatiei.

Dupa reorganizarea din august 1994 (conform Dispozitiei nr.515 din 1 august 1994), organele de conducere ale Regiei erau: Consiliul de Administratie format din 9 membri avand ca presedinte pe directorul Regiei Autonome. 

Obiectul de activitate era administrarea, executarea, întretinerea, exploatarea, modernizarea si dezvoltarea drumurilor municipale si a constructiilor anexe. De asemenea mai executa lucrari de laborator, constructii de drumuri de interes local si republican, productie industriala, exploatarea drumurilor si constructiilor anexe, servicii în acest domeniu; organizează, îndrumă şi controlează aplicarea semnalizării rutiere pe drumurile publice din administrare. 
La 1 ianuarie 1998, R.A. - S.D.M. Timisoara s-a reorganizat în Societatea Comercială pe actiuni sub denumirea de S.C. ”Drumuri Municipale Timisoara” S.A. în baza Hotararii nr.199 din 18.11.1997 a Consiliului Local Timisoara si a Legii nr.15 din 1990 privind reorganizarea unitatilor economice de stat ca regii autonome si societati comerciale, cu actionar unic Consiliul Local al Municipiului Timisoara.
Pentru execuția lucrărilor de drumuri și poduri S.C. DRUMURI MUNICIPALE S.A. deține următoarele atestate și agremente :
· Certificat de înregistrare nr. J35/3475/20.12.1994 eliberat de  O.R.C. de pe lângă Tribunalul Timiș, pentru activitatea principală de : ”Lucrări de construcții a drumurilor și autostrăzilor – 4211”

· Certificat de atestare tehnică, seria APDP, nr. 000183 din 14.12.2015, eliberat de Asociația Profesională de Drumuri și Poduri din România, pentru activitățile:”Execuție lucrări de drumuri, poduri și construcții anexe pe drumurile naționale, județene și locale”;

· Licența nr. 2620 din 22.10.2013, eliberată de A.N.R.S.C.U.P. pentru ”Activitatea de curățare și transport a zăpezii de pe căile publice și menținerea în funcțiune a acestora pe timp de polei sau îngheț”;
· Autorizație de Mediu nr. 11109 din 10.10.2012, eliberată de Agenția Regională pentru Protecția Mediului Timișoara, care prevede desfășurarea activității (conform coduri CAEN):
· Cod CAEN 2361 – fabricarea produselor din beton pentru construcții>1t/zi

· Cod CAEN 2363 – fabricarea betonului

· Cod CAEN 2364 – fabricarea mortarului

· Cod CAEN 2399 – fabricarea altor produse din minerale nemetalice, inclusiv mixturi asfaltice

· Cod CAEN 4941 – transportul rutier de mărfuri.

· Autorizație Laborator de gradul II, nr. 2692 din 21.02.2013, eliberată de Inspectoratul de Stat în Construcții;

· Certificat de conformitate al controlului producției în fabrică a mixturilor asfaltice, nr. 2293-CPR-0134/09.03.2016, eliberat de RAD CERT S.R.L.;
· Certificat de conformitate al betonului, nr. 153 P/04.03.2014, eliberat de RAD CERT S.R.L.;

· Certificat de conformitate al betonului rutier, nr. 154 P/04.03.2014, eliberat de RAD CERT S.R.L.;

· Certificat nr. 053/01.09.2016 eliberat de S.C. BANAT SISTEM EXPERT S.R.L.,privind implementarea Sistemului de Management al Calității;
· Certificat nr. 072/30.07.2014 eliberat de S.C. BANAT SISTEM EXPERT S.R.L.,privind implementarea Sistemului de Management al Mediului;


La data întocmirii studiului, S.C. DRUMURI MUNICIPALE TIMIŞOARA S.A. deţinea instalaţii tehnice, maşini şi utilaje destinate executării lucrărilor. Mijloacele fixe din dotarea societății prezintă grade de uzură diferite, funcție de perioada și nivelul tehnic cu care au fost achiziționate, precum și de modul de exploatare a acestora în timp.

Instalaţiile sunt montate în baza de producţie proprie (Municipiul Timisoara, str. Eternităţii, nr.45) amenajată după toate cerinţele de funcţionalitate, cu respectarea Normelor de Protecţia mediului, în care sens există Certificat de atestare şi, ca atare, drept de funcţionare.

Principalele instalaţii şi utilaje deţinute de către S.C. DRUMURI MUNICIPALE TIMIŞOARA S.A. sunt:

1. Instalaţie de preparat mixturi asfaltice tip AMT100 WIRTGEN - 100 t/h – 1 buc.;

2. Centrală betoane din ciment LIEBHERR COMPACT MIX 50 – 1 buc.
3. Stație sortare – spălare Hamerock – 1 buc.
4. Repartizoare finisor mixturi asfaltice - 3 buc. (Vőgele 1603-2; Vőgele 1502 S; Vőgele 800);
5. Freză asfalt WIRTGEN - 4 buc. (W35; W50; W100i, W1000 );
6. Instalaţie pulverizat emulsie - 5 buc. (6000 l; 1000 l, MS25);
7. Cilindru vibrator terasier - 1 buc. (HAMM HD3414);
8. Cilindru compactor-vibrator 10 buc. (BOMAG; HAMM; CAT);
9. Excavatoare LIEBHERR - 2 buc. (A 904 C; R 924 C);
10. Autogreder - 2 buc. (GA 180; AG180);
11. Buldoexcavatoare - 8 buc. (CAT; TEREX);
12. Buldozer - 3 buc. (LIEBHERR PR714XL; PR 722B; S651);
13. Încărcătoare - 4 buc.;
14. Miniîncărcător - 1 buc.;
15. Combină tratamente SECMAIR CHIPSEALER - 1 buc.;
16. Automacara – 1 buc.;
17. Utilaje pentru mica mecanizare (generatoare - 4 buc.; ciocan pneumatic - 2 buc.; mai - 2 buc.; plăci vibratoare - 11 buc.; maşină cu disc - 3 buc.; vibrator  – 7 buc.; compresoare – 3 buc.; betonieră - 2 buc. etc.);
18. Autobetonieră 9 mc - 2 buc.;
19. Autobasculante 15 t - 7 buc. (MERCEDES);
20. Autobasculante 21 t - 3 buc. (MERCEDES);
21. Autobasculante 26 t – 9 buc. (MERCEDES);
22. Autobasculante 9,5 t – 6 buc. (MERCEDES);
23. Autobasculante 3,5t – 1 buc. (IVECO);
24. Autobasculante 8x4 –2 buc. (RENAULT);
25. Autobasculante 4x2, 8t – 1 buc. (RENAULT);
26. Cap tractor + semiremorci - 4 buc. (MERCEDES; RENAULT);
27. Autoutilitare tip LEA - 6 buc.;
28. Autoutilitare – 3 buc. (MERCEDES, DACIA);
29. Autocisternă cu dispozitiv de stropire - 1 buc.;
30. Cisternă apă - 1 buc.;
31. Automăturătoare - 1 buc.
Baza de producţie dispune de depozite pentru stocarea temporară a materiilor prime şi materialelor folosite în procesele de fabricaţie, amplasate într-un flux tehnologic operaţional şi dimensionate la parametrii care să asigure funcţionarea fără fluctuaţii.

Controlul de calitate este asigurat de personal calificat atestat, pe specialităţi şi un laborator de încercări amenajat pentru materiale, gradul II, atestat de către Inspecţia de Stat în Construcţii.

Pe lângă baza materială menţionată, operatorul deţine personal calificat atestat. Astfel, S.C. DRUMURI MUNICIPALE TIMIŞOARA S.A. are un număr de 311 angajaţi, din care 169 personal direct productiv şi 24 ingineri ( din care 11 ingineri de specialitate de Căi ferate, drumuri și poduri), având codul CAEN 4211 (lucrări de construcţii a drumurilor şi autostrăzilor) ca activitate principală.

În ceea ce privește posibilitățile operatorului de a efectua lucrările necesare pentru „Activitatea de reparații și întreținere străzi, alei, trotuare și poduri pe raza municipiului Timişoara”, de menționat este faptul că S.C. DRUMURI MUNICIPALE TIMIȘOARA S.A. în baza acordurilor cadru nr. 63/19.06.2013, 64/19.06.2013 și respectiv 65/19.06.2013 a asigurat execuția lucrărilor de întreținere și reparații străzi pe jumătate din teritoriul  municipiului Timișoara, aflată la sud de Canalul Bega . 
Prin îmbunătățirea capacității tehnice , organizatorice și cu o dotare corespunzătoare precum și îmbunătățirea managementului a S.C. DRUMURI MUNICIPALE TIMIȘOARA S.A.,  se poate realiza activitatea de reparații și întreținere drumuri și poduri pe raza municipiului Timișoara. 


4.2. Fezabilitatea economico-financiară 

Prezentul studiu de oportunitate are ca scop justificarea delegării gestiunii prin modalitatea de gestiune  directă şi stabilirea de repere oportune, menite să asigure executarea unor lucrări de calitate.

Prin delegarea gestiunii serviciului de administrare se urmărește reducerea costurilor și eficientizarea serviciilor prestate prin degrevarea Municipiului Timişoara, de o serie de activitati ce sunt consumatoare de timp si bani și orientarea spre alte activități. Unul din argumentele economice pentru care ar fi fezabilă delegarea gestiunii serviciului, ar fi faptul că în acest moment, Primăria Municipiului Timişoara nu dispune de organizarea necesară, de un număr suficient de personal calificat în domeniu pentru a putea gestiona direct această activitate. 

Realizarea serviciului/ lucrărilor în regim de gestiune directă prezintă următoarele avantaje și beneficii:
Economice:

· Potrivit art. 1 lit. f din OG nr. 64/2001 actualizată, municipalitatea este beneficiară a minimum 50% vărsăminte la bugetul local din profitul net realizat de către S.C. DRUMURI MUNICIPALE TIMIȘOARA S.A.

· Preţurile vor fi rezultatul negocierii şi vor fi în concordanţă cu preţurile pieţei;

· Modalitatea de gestiune directă pe o durată mai lungă permite realizarea de investiţii de către operator care pot conduce la creşterea productivităţii muncii şi scăderea preţurilor;
· Posibilitatea renegocierii preţurilor activităţii în funcţie de fluctuaţia preţurilor materiilor prime aflate pe piaţă;
· Posibilitatea diminuării plăților către operator în cazul nerealizării unor lucrări la termenele stabilite în contract sau neîntreținerea corespunzătoare în perioada următoare, astfel încât aceste sume nu mai pot fi recuperate de operator în perioada următoare, fiind diminuări de venituri totale încasate, ceea ce obligă operatorul la o respectare foarte riguroasă a contractului;

· Eficientizarea utilizării fondurilor publice;

Juridice:
· Instituţia noastră deţine controlul, intervenţia directă şi imediată asupra acestui domeniu de activitate;
· Consiliul Local Timişoara, prin Consiliul de Administraţie al S.C. DRUMURI MUNICIPALE TIMIŞOARA S.A. deţine controlul asupra activităţilor societăţii;

· Orice incident care se petrece pe arterele ce fac obiectul delegării de gestiune și care are ca efect implicații materiale, penale, este responsabilitatea operatorului economic, Consiliul Local al Municipiului Timișoara transferând total această obligație. Se vor evita eventualele conflicte (potenţiale cereri de chemare în judecată, contestaţii, etc.) care pot interveni cu operatorii privaţi fapt ce ar conduce la blocarea traficului rutier în Municipiul Timişoara şi pierderea de vieţi omeneşti;

Tehnice:
· Se va asigura o activitate continuă (24h/24h) pentru intervenţii privind remedierea corespunzătoare a unor situaţii neprevăzute ivite pe domeniul public (surpări, accidente, fenomene naturale);

· Se va asigura urmărirea comportării drumurilor și podurilor în vederea asigurării exploatării normale a acestora;
· Se evită perioadele lungi de timp necesare lansării procedurilor de licitaţii, rezolvării eventualelor contestaţii, timp care poate fi folosit de operator, acesta putând demara şi chiar accelera lucrările din momentul în care a preluat gestiunea şi care poate intervenii urgent în vederea evitării incidentelor rutiere. De menționat faptul că durata desfășurării ultimei proceduri de atribuire a unui contract de execuție lucrări de întreținere și reparații a durat 8 luni de zile (străzi de pământ și piatră spartă : 09.12.2015 – 16.08.2016)
· Prin contractele de mandat, Consiliul de Administraţie impune criterii de performanţă atât membrilor C.A., cât şi conducerii executive, contractele de mandat fiind încheiate între Consiliul Local al Municipiului Timişoara şi membrii Consiliului de Administraţie;

· Consiliul Local al Municipiului Timişoara poate impune adoptarea unor soluţii şi tehnologii performante care pot contribui la creşterea eficienţei şi calităţii lucrărilor de reparații și întreținere a străzilor;
· Consiliul Local al Municipiului Timișoara, prin Direcția de specialitate din cadrul Primăriei Municipiului Timișoara impune organizarea fronturilor de lucru, semnalizarea corespunzătoare a lucrărilor și adoptarea restricțiilor de circulație necesare desfășurării traficului în condiții de siguranță pe toată durata execuției lucrărilor de reparație și întreținere a străzilor;
· S.C. DRUMURI MUNICIPALE TIMIŞOARA S.A. va asigura minim 70% din volumul lucrărilor delegate, subdelegarea fiind permisă în proporţie de maxim 30%.
4.3. Aspecte de ordin social şi de protecţie a mediului

Conform art. 5 din O.G. nr.71/2002 privind organizarea şi funcţionarea serviciilor publice de administrare a domeniului public şi privat de interes local, cu completările şi modificările ulterioare, principalele activităţi edilitar-gospodăreşti specifice serviciilor de administrare a domeniului public şi privat, desfăşurate la nivelul municipiului, trebuie să asigure în domeniul administrării străzilor următoarele:

· Realizarea unui serviciu de calitate care va conduce la cresterea sigurantei circulatiei, cresterea operativitatii in executarea la timp a lucrarilor si nu in ultimul rand al calitatii lucrarilor;
· Creşterea numărului de locuri de muncă şi implicit scăderea şomajului;

· Intervenția în cel mai scurt timp în cazul în care apar situaţii neprevăzute.


Totodată în conformitate cu Legea nr. 137/29.12.1995, republicată, privind reglementarea protecției mediului, Consiliul Local al Municipiului Timișoara are responsabilitatea și obligația de a asigura un mediu sănătos pentru toți locuitorii din Municipiul Timișoara.


În desfășurarea activității este obligatorie respectarea principiilor ecologice pentru asigurarea unui mediu de viață sănătos. Aceste activități trebuie să asigure:

· Satisfacerea cerințelor și nevoilor de utilitate publică ale comunității  locale și creșterea calității vieții;

· Administrarea și gestionarea infrastructurii edilitare a unității administrativ-teritoriale în interesul comunității locale;

· Ridicarea continuă a standardelor și a indicatorilor de performanță ai serviciilor prestate;

· Protejarea domeniului public și punerea în valoare a acestuia;

· Protecția și conservarea mediului natural și construit în conformitate cu reglementările legale în vigoare
În urma aprobării regulamentului serviciului, a caietului de sarcini şi aprobării gestiunii directe către S.C. DRUMURI MUNICIPALE TIMIŞOARA S.A., aceasta se va obliga la respectarea tuturor principiilor mai sus menţionate şi prevăzute de legislaţia în vigoare.
Baza de producţie şi instalaţiile montate respectă normele de protecţia mediului, deţinând certificate şi atestate în următoarele domenii:
· calitate SR EN ISO 9001:2008;

· mediu SR EN ISO 14001:2005/AC:2009;

Astfel prin creşterea nivelului calitativ al serviciilor/lucrărilor, comunitatea locală va beneficia de o îmbunătăţire a calităţii mediului şi implicit a sănătăţii populaţiei.

În ceea ce privește prevederile Legii nr. 137/1995 privind protecţia mediului, modificată şi completată, din punct de vedere al impactului asupra mediului nu s-au identificat factori negativi care să ridice probleme în raport cu cerinţele de respectare a normelor de mediu.

4.4. Analiza delegării. Identificarea şi alocarea riscurilor
PUNCTE TARI 

· Transferul riscurilor in mare parte către operator;

· Posibilitatea de control a tarifelor;

· Posibilitatea de control a garantiei lucrarilor executate/serviciilor prestate;

· Contractul de delegare prevede indeplinirea indicatorilor de performanta care fac referire la activitatile prestate; 

· Indicatorii minimali de performanta ai serviciilor pot fi modificati prin hotarare a Consiliului Local, pe baza unor studii de specialitate.

 PUNCTE SLABE 
· Dificultate în estimarea cât mai exactă a serviciilor prestate/lucrări realizate;

· Valoarea platilor in timp este influenţată de rata inflatiei.
OPORTUNITĂȚI 
· Bază legală stabilă și sistem de raportare corect;

· Reducerea consumului de resurse.

AMENINȚĂRI 
· Exista posibilitatea ca societatea privata sa intre in insolventa, în incapacitate temporara de plata sau definitiva, fapt care ar periclita buna desfasurare a activitatilor;

· Criza economica si financiara internationala.
Capitolul V
INVESTIŢIILE NECESARE

Investiţiile necesare pentru modernizare şi extindere vor rezulta în urma activităţii de administrare prin elaborarea politicilor şi strategiilor, a programelor de dezvoltare şi modernizare a infrastructurii, a normelor şi regulamentelor.

                   Capitolul VI

 

STABILIREA SOLUŢIEI OPTIME DE GESTIUNE
Conform prevederilor Legii nr.215/2001 a administraţiei publice locale şi ale O.G. nr.71/2002, organizarea si reglementarea serviciilor de administrare a domeniului public şi privat constituie dreptul exclusiv al autorităţilor administraţiei publice locale.

In exercitarea acestui drept, Consiliul Local are posibilitatea de a alege  și de a hotărî modalitatea pentru gestiunea serviciilor de utilități pubice astfel încât să asigure funcţionarea corespunzătoare a serviciilor de administrare a domeniului public şi privat al unităţii administrativ-teritoriale.

Urmare a analizei prezentului studiu, activitatea de întreținere și reparare străzi, alei , trotuare și poduri prin gestiune directă, in sensul atribuirii directe către operatorul economic Societatea Comercială DRUMURI MUNICIPALE TIMIŞOARA S.A., cu actionar unic Consiliul Local al Municipiului Timisoara, prin îmbunătățirea capacității tehnice, organizatorice, o dotare mai bună precum și o experiență managerială performantă, este eficientă din punct de vedere economic, urmărind  realizarea unui raport calitate/preţ cât mai bun şi unui echilibru între riscurile şi beneficiile asumate. 

Prin prezentul studiu se propune ca modalitate de gestiune, gestiunea directă prin atribuire directă, în conformitate cu dispoziţiile art. 28 alin. (2^1) din Legea nr. 51/2006, republicată și actualizată, către Societatea Comercială DRUMURI MUNICIPALE TIMIŞOARA S.A. .
Principalele articole de Deviz in baza carora se vor executa lucrarile sunt cele prezentate in Anexa la prezentul Studiu.

                               Capitolul VII
DURATA ESTIMATĂ A CONTRACTULUI ŞI TERMENUL PREVIZIBIL PENTRU ÎNCHEIEREA ACESTUIA

Durata gestiunii directe este de 15 ani, cu drept de prelungire în condiţiile legii, în condiţiile art. 32 alin. (3) din Legea nr. 51/2006 autorităţile administraţiei publice locale sunt obligate ca, periodic, respectiv odată la 5 ani, să facă analize privind eficienţa economică a serviciului.

După aprobarea Studiului de oportunitate și a modalității de gestionare a serviciului de întreținere și reparații a străzilor, aleilor și trotuarelor de pe raza municipiului Timișoara, conform  art. 9, aliniatul (2) și art. 10, alin. (3) și (4) din O.G. nr. 71/2002, actualizată,  se va trece la elaborarea și supunerea spre aprobare Consiliului Local al Municipiului Timișoara, a caietului de sarcini și a regulamentului de serviciu prin care se vor stabili modurile de organizare și funcționare a serviciului de administrare a domeniului public.

Termenul estimat pentru încheierea contractului este iunie 2017.

                               Capitolul VIII
FINANȚAREA ACTIVITĂȚII DELEGATE


Sursele de finanțare a contractului care urmează să fie atribuit : 

· Bugetul de venituri și cheltuieli ale operatorului S.C. DRUMURI MUNICIPALE TIMIŞOARA S.A., (art. 18, alin. (2), lit. b din O.G. nr. 71/2002);
· Alocări bugetare din bugetul local (art. 18, alin. (3), lit. b din O.G. nr. 71/2002);
· Alte surse financiare legal constituite.
Legislaţia în baza căreia s-a întocmit studiul:

· Legea nr. 51/2006 legea serviciilor comunitare de utilităţi publice, republicată și actualizată;

· O.G. nr. 71/2002 privind organizarea şi funcţionarea serviciilor publice de administrare a domeniului public şi privat de interes local;

· H.G. nr. 955/2004 pentru aprobarea regulamentului cadru de aplicare a O.G. nr. 71/2002, care precizează modalităţile în care se pot gestiona serviciile publice;

· Legea nr. 215/2001 privind administraţia publică locală, cu modificările şi completările ulterioare;

